2025 05 23

PRANEŠIMAS ŽINIASKLAIDAI

**Pradedama valstybinio duomenų centro VDC3 eksploatacija**

**Lietuvos radijo ir televizijos centras (Telecentras) baigė valstybinio duomenų centro VDC3 pridavimo Valstybinei teritorijų planavimo ir statybos inspekcijai procedūrą ir pradeda eksploatuoti objektą pagal jo paskirtį.**

Šis Telecentro VDC įrengtas pagal aukščiausius patikimumo reikalavimus, jame užtikrinamas energijos teikimo, aušinimo, duomenų perdavimo ir kitų sistemų aukštas pateikiamumas. VDC3 nepertraukiamo paslaugų pateikiamumo rodiklis siekia net 99,982 proc. ir yra patvirtintas tarptautinio standarto Tier III sertifikatu.

VDC3 duomenų centras yra vienas moderniausių ir didžiausių pagal serverių prieglobos apimtis Lietuvoje. Pasak Telecentro Veiklos vystymo departamento direktoriaus Arno Zuikio, jo rodiklis, nurodantis energijos dalį, skiriamą serverių aušinimui bei kitoms DC palaikymo sistemoms – vadinamasis PUE indeksas – neviršija 1,2, kas patvirtina itin aukštą duomenų centro energetinį efektyvumą.

VDC3 iš kitų duomenų centrų išsiskiria darnumo bei draugiškumo aplinkai savybėmis. Tai pirmasis duomenų centras Lietuvoje, kurio atliekinė šiluma bus tiekiama į centralizuotus miesto šilumos tinklus. Skaičiuojama, kad pilnai apkrautas duomenų centras generuos apie 1 megavatą liekamosios šilumos. Ši energija per specialų šilumokaitį bus atiduodama į Vilniaus šilumos tinklus.

„Svarbu pabrėžti, kad mūsų VDC vadyba remiasi profesionalia specialistų ir ekspertų komanda bei sertifikuotais vadybos procesais. Esame viena iš vos keleto Lietuvos įmonių, kuri yra sertifikuota pagal ISO 22301 standartą. Šis tarptautinis sertifikatas patvirtina Telecentro pasirengimą užtikrinti stabilų duomenų centro veiklos tęstinumą įvairiose, taip pat ir ekstremaliose situacijose“, – teigia Telecentro vadovas Remigijus Šeris.

Gavusi VTPSI statybos užbaigimo aktą bendrovė artimiausiu laiku kreipsis į Ekonomikos ir inovacijų ministeriją dėl šio duomenų centro įtraukimo į Vyriausybės patvirtintą valstybinių duomenų centrų sąrašą.

**APIE TELECENTRĄ**

AB Lietuvos radijo ir televizijos centras (Telecentras) – valstybės valdoma akcinė bendrovė, teikianti televizijos ir radijo programų siuntimo, duomenų perdavimo ir duomenų centrų paslaugas. Bendrovė vykdo jai pavestus valstybės ITT išteklių konsolidavimo bei plėtros projektus, taip pat valdo aukščiausią Lietuvos statinį – Vilniaus televizijos bokštą.

**Daugiau informacijos:**

Valdas Kaminskas, komunikacijos vadovas

[v.kaminskas@telecentras.lt](mailto:v.kaminskas@telecentras.lt); +370656 05756

[www.telecentras.lt](http://www.telecentras.lt)